Mikke Levo

Mikke Erno Sylvester Levo (s. 28. maaliskuuta 1995 Orivesi) on suomalainen jääkiekkopuolustaja.
Ura.
Seuraura.
Levo aloitti jääkiekkoilun nelivuotiaana Oriveden Fortunassa. Hän pelasi juniorina myös Tapparassa, josta Levo siirtyi C-juniori-ikäisenä Tampereen Ilvekseen kaudeksi 2009–2010. Kaudella 2010–2011 hän voitti 65 minuutillaan C-nuorten SM-karsintojen jäähypörssin. Kaudella 2011–2012 Levo pelasi paljon jo 16-vuotiaana Ilveksen A-nuorten ykköspuolustajaparissa Aleksi Oreniuksen vieressä.
Kaudella 2012–2013 Levo oli Ilveksen A-nuorten tehokkain puolustaja Aleksi Mäkelän kanssa tehoilla 2+15=17. Hän jakoi myös koko A-nuorten SM-liigan jäähypörssin voiton HPK:n Petteri Nikkilän kanssa 90 minuutillaan. Levo pelasi ensimmäisen SM-liigaottelunsa runkosarjan päätöskierroksella 12. maaliskuuta 2013 vieraissa Helsingin IFK:ta vastaan. Hän sai ottelussa jääaikaa 12.33 minuuttia.
Levo avasi pistetilinsä SM-liigassa kaudella 2013–2014. Hän teki liigauransa avausmaalin 2. lokakuuta 2013 ylivoimalla vieraissa Jokereita vastaan. Levo sai ottelussa myös kakkossyöttöpisteen Martti Järventien tekemään ylivoimamaaliin. Kaikkiaan hän pelasi kauden aikana 16 SM-liigaottelua tehopistein 1+2=3. Levo pelasi kauden aikana miesten pelejä myös kahden Mestis-ottelun verran lainalla Lempäälän Kisassa. Kauden 2014–2015 hän pelasi kokonaan miesten sarjoissa. Levo pelasi SM-liigassa 28 runkosarja- ja yhden playoff-ottelun jääden ilman tehopisteitä sekä 13 Mestis-ottelua lainalla LeKissä.
Kaudeksi 2015–2016 Levo siirtyi LeKiin vuoden mittaisella sopimuksella. Lokakuussa 2015 hän kuitenkin siirtyi ennen ensimmäistäkään runkosarjaottelua loppukauden sopimuksella sarjatasoa alemmas Suomi-sarjajoukkue Nokian Pyryyn.
Levo siirtyi kaudeksi 2017–2018 vuoden mittaisella sopimuksella Mestis-joukkue TUTO Hockeyn riveihin. Hän voitti koko sarjan jäähypörssin 108 minuutillaan. Levo voitti kauden päätteeksi Mestis-hopeaa. Hän voitti kauden aikana myös Suomen Cupin. Kaudeksi 2018–2019 Levo nimettiin TuTon varakapteeniksi. Hän oli joukkueen tehokkain puolustaja tehoilla 5+17=22, joilla Levo jakoi koko Mestiksen puolustajien pistepörssin kahdeksannen sijan IPK:n Saku Kinnusen ja Peliittojen Santeri Koposen kanssa. Hän sijoittui myös 136 minuutillaan sarjan jäähypörssissä kolmanneksi. Levo voitti kauden päätteeksi Mestis-pronssia. Kaudella 2019–2020 hän oli seitsemällä osumallaan TuTon eniten maaleja tehnyt puolustaja. Levo voitti myös koko Mestiksen jäähypörssin 110 minuutillaan. Huhtikuussa 2020 hän teki TuTon kanssa yksivuotisen jatkosopimuksen.
Kaudella 2020–2021 Levo oli TUTOn tehokkain puolustaja tehoilla 5+9=14, joilla hän jakoi myös joukkueen sisäisen pistepörssin neljännen sijan Jonne Jantusen ja Mikko Laineen kanssa. Pudotuspelien ensimmäisellä kierroksella Levo jakoi tehoilla 2+2=4 TUTOn sisäisen pistepörssin voiton Laineen kanssa. Kesäkuussa 2021 hän teki seuran kanssa vuoden mittaisen jatkosopimuksen. Kaudeksi 2021–2022 Levo nimettiin takaisin TUTOn varakapteeniksi. Hän jakoi tehoilla 10+23=33 joukkueen sisäisen pistepörssin toisen sijan Aleksandr Nikulinin kanssa edellään Roope Ranta. Levo jakoi myös Mestiksen puolustajien maalipörssin toisen sijan JoKP:n Santeri Koposen kanssa edellään vain FPS:n Paavo Tyni sekä sijoittui puolustajien pistepörssissä kolmanneksi. Hän voitti myös TUTOn sisäisen tehotilaston lukemalla +19. kuten taas huhtikuussa 2022.
Kaudeksi 2022–2023 Levo nimettiin TUTOn kapteeniksi. Hän oli joukkueen tehokkain puolustaja tehoilla 4+25=29. Pudotuspeleissä Levo oli TUTOn paras syöttäjä seitsemällä syöttöpisteellään. Huhtikuussa 2023 hän teki seuran kanssa vuoden mittaisen jatkosopimuksen. Levo palasi kaudeksi 2023–2024 TUTOn varakapteeniksi, kun seuraan palannut Jere Karlsson palasi joukkueen kapteeniksi.
Maajoukkueura.
Levo pelasi alle 18-vuotiaiden Ivan Hlinkan muistoturnauksessa vuonna 2012, jolloin hän voitti hopeaa. Levo putosi viimeisten joukossa alle 20-vuotiaiden MM-joukkueesta vuoden 2015 turnaukseen.
Pelityyli.
TUTOn entisen urheilutoimenjohtajan Elmo Aittolan mukaan Levo on mitään pelkäämätön kova puolustaja, joka pitää huolen joukkueensa maalinedustasta. Aittolan mukaan Levolla pysyy myös kiekko mukana ja hän tekee sillä hyviä valintoja. Levo itse on kuvaillut olevansa "ronski ja kaikkien vihaama vasen pakki".
Muuta.
Levo harrasti omien sanojensa mukaan noin kymmenenvuotiaaksi asti jalkapalloa.